CELEX: 32018D0703
Language: hu
Date: 2018-05-08 00:00:00
Title: A Bizottság (EU) 2018/703 végrehajtási határozata (2018. május 8.) a Svájc díjszámítási körzetében alkalmazott 2015-ös, 2016-os és 2018-as egységdíjaknak a 391/2013/EU végrehajtási rendelet 17. cikkének való megfeleléséről (az értesítés a C(2018) 2726. számú dokumentummal történt) (EGT-vonatkozású szöveg. )

14.5.2018   
            
            
               HU
            
            
               Az Európai Unió Hivatalos Lapja
            
            
               L 118/16
            
         A BIZOTTSÁG (EU) 2018/703 VÉGREHAJTÁSI HATÁROZATA
   (2018. május 8.)
   a Svájc díjszámítási körzetében alkalmazott 2015-ös, 2016-os és 2018-as egységdíjaknak a 391/2013/EU végrehajtási rendelet 17. cikkének való megfeleléséről
   
      
         (az értesítés a C(2018) 2726. számú dokumentummal történt)
      
   
   (Csak a német, a francia és az olasz nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Közösség és a Svájci Államszövetség között létrejött légi közlekedési megállapodásra (a továbbiakban: a megállapodás) (1),
   tekintettel a léginavigációs szolgálatoknak az egységes európai égbolt keretében történő ellátásáról szóló, 2004. március 10-i 550/2004/EK európai parlamenti és tanácsi rendeletre (2) (léginavigációs-szolgálati rendelet) és különösen annak 16. cikke (1) bekezdésére, valamint a léginavigációs szolgálatok közös díjszámítási rendszerének létrehozásáról szóló, 2013. május 3-i 391/2013/EU bizottsági végrehajtási rendeletre (3) és különösen annak 17. cikke (1) bekezdésének d) pontjára,
   mivel:
   
               (1)
            
            
               A 391/2013/EU végrehajtási rendelet a léginavigációs szolgálatokra vonatkozóan közös díjszámítási rendszert hoz létre. A közös díjszámítási rendszer alapvető szerepet tölt be az 549/2004/EK európai parlamenti és tanácsi rendelet (4) 11. cikkében és a 390/2013/EU bizottsági végrehajtási rendeletben (5) meghatározott teljesítményrendszer célkitűzéseinek megvalósításában.
            
         
               (2)
            
            
               A 2014/132/EU bizottsági végrehajtási határozat (6) uniós szintű teljesítménycélokat tűz ki, köztük a 2015–2019-es időszakot magában foglaló második referencia-időszak tekintetében egy, az útvonali léginavigációs szolgálatokra vonatkozó – az ilyen szolgáltatásnyújtás megállapított egységköltségeiben kifejezett – költséghatékonysági célt.
            
         
               (3)
            
            
               A 391/2013/EU végrehajtási rendelet 17. cikke (1) bekezdése b) és c) pontjának értelmében a Bizottságnak értékelnie kell azokat a díjszámítási körzetekben alkalmazott egységdíjakat, amelyeket a tagállamok az említett rendelet 9. cikkének (1) és (2) bekezdésében szereplő előírások szerint a 2015-ös évre vonatkozóan 2014. június 1-jéig, a 2016-os évre vonatkozóan pedig 2015. június 1-jéig nyújtottak be a Bizottságnak. Az értékelés azt hivatott megállapítani, hogy a szóban forgó egységdíjak megfelelnek-e a 390/2013/EU és a 391/2013/EU végrehajtási rendeletnek.
            
         
               (4)
            
            
               A tagállamok és Svájc által 2017. november 1-jéig rendelkezésére bocsátott adatok és egyéb információk alapján a Bizottság – az Eurocontrol teljesítmény-felülvizsgálati szervének és Központi Útvonal-használati Díjirodájának segítségével – elvégezte az egységdíjak értékelését.
            
         
               (5)
            
            
               Mivel a FABEC teljesítménycéljai nem voltak összhangban az EU egészére érvényes teljesítménycélokkal, az (EU) 2016/421 bizottsági végrehajtási határozat (7) megállapította, hogy a 2015-ös és 2016-os svájci díjszámítási körzetre vonatkozó egységdíjak nem feleltek meg az előírásoknak.
            
         
               (6)
            
            
               Svájc a funkcionális légtérblokkot (FABEC) illetően 2017. január 30-án többek között a második referencia-időszakot érintően a „költséghatékonyság” fő teljesítményterület vonatkozásában felülvizsgált teljesítménycélokat nyújtott be, amelyek adott esetben korrekciós intézkedéseken alapultak. A benyújtott adatok alapján a Bizottság az (EU) 2017/552 bizottsági végrehajtási határozatban (8) végül megállapíthatta, hogy e célok összhangban állnak az uniós szintű teljesítménycélokkal. Ennek következtében az (EU) 2016/421 végrehajtási határozatot hatályon kívül kell helyezni.
            
         
               (7)
            
            
               Az egységdíjak értékelése és a FABEC teljesítménycéljainak összhangja alapján a Bizottság a 391/2013/EU végrehajtási rendelet 17. cikke (1) bekezdésének d) pontja szerint megállapította, hogy a Svájc által benyújtott, az útvonali díjszámítási körzetekben alkalmazott 2015-ös, 2016-os és 2018-as egységdíjak megfelelnek a 390/2013/EU és a 391/2013/EU végrehajtási rendeleteknek.
            
         
               (8)
            
            
               Azon megállapítás, miszerint a díjszámítási körzetekben alkalmazott egységdíjak megfelelnek a 390/2013/EU és a 391/2013/EU végrehajtási rendeletnek, illetve az erről szóló értesítés nem érinti az 550/2004/EK rendelet 16. cikkét.
            
         
               (9)
            
            
               A 17. cikk (1) bekezdésének utolsó albekezdése értelmében az egységdíjakat nemzeti pénznemben kell meghatározni. Az e határozatban megállapított egységdíjak pénzneme ezért a svájci frank.
            
         
               (10)
            
            
               A Bizottság a megállapodás 19. cikkének (2) bekezdésével összhangban konzultált Svájccal e határozatról,
            
         ELFOGADTA EZT A HATÁROZATOT:
   1. cikk
   A Svájc útvonali díjszámítási körzetében alkalmazott 2015. évi 118,97, 2016. évi 113,69 és 2018. évi 113,00 összegű egységdíjak megfelelnek a 390/2013/EU és a 391/2013/EU végrehajtási rendeletnek.
   2. cikk
   Az (EU) 2016/421 végrehajtási határozat hatályát veszti.
   3. cikk
   Ennek a határozatnak a Svájci Államszövetség a címzettje.
   
      Kelt Brüsszelben, 2018. május 8-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 114., 2002.4.30., 73. o.
   
   
      (2)  HL L 96., 2004.3.31., 10. o.
   
   
      (3)  HL L 128., 2013.5.9., 31. o.
   
   
      (4)  Az Európai Parlament és a Tanács 549/2004/EK rendelete (2004. március 10.) az egységes európai égbolt létrehozására vonatkozó keret megállapításáról (keretrendelet) (HL L 196., 2004.3.31., 1. o.).
   
      (5)  A Bizottság 390/2013/EU végrehajtási rendelete (2013. május 3.) a léginavigációs szolgálatok és a hálózati funkciók teljesítményrendszerének létrehozásáról (HL L 128., 2013.5.9., 1. o.).
   
      (6)  A Bizottság 2014/132/EU végrehajtási határozata (2014. március 11.) a légiforgalmi szolgáltatási hálózat uniós szintű teljesítménycéljainak és riasztási küszöbértékeinek a 2015–2019. évi második referencia-időszakra vonatkozó meghatározásáról (HL L 71., 2014.3.12., 20. o.).
   
      (7)  A Bizottság (EU) 2016/421 végrehajtási határozata (2016. március 18.) a Svájc díjszámítási körzetében alkalmazott 2015-ös és 2016-os egységdíjaknak a 391/2013/EU végrehajtási rendelet 17. cikkének való meg nem feleléséről (HL L 75., 2016.3.22., 66. o.).
   
      (8)  A Bizottság (EU) 2017/552 végrehajtási határozata (2017. március 22.) az 549/2004/EK rendelet értelmében Svájc által benyújtott, funkcionális légtérblokkokra vonatkozó felülvizsgált tervben foglalt, a „kapacitás” és „költséghatékonyság” kulcsfontosságú teljesítményterületekre vonatkozó teljesítménycéloknak a második referencia-időszakra meghatározott uniós szintű teljesítménycélokkal való összhangjáról (HL L 79., 2017.3.24., 8. o.).